РЕГЛАМЕНТ (ЕО) № 807/2007 НА КОМИСИЯТА
от 10 юли 2007 година
за изменение на приложение II към Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално второто тире от член 13 от него,
като има предвид, че:
(1)
Срокът на разрешението за използване на металдехид в биологичното земеделие, предвидено в част Б на приложение II към Регламент (ЕИО) № 2092/91 е изтекъл на 31 март 2006 г.
(2)
Няколко държави-членки посочиха, че земеделските производители, развиващи биологично земеделие на тяхна територия, не разполагат с никаква друга жизнеспособна алтернатива на използването на металдехид за борба с мекотелите при някои полски култури.
(3)
Ето защо се счита за необходимо да се въведе отново разрешение за използване на мелтадехид за определен период от време, докато се очакват резултатите от изследователската работа за търсене на нови методи за борба с мекотелите и докато нарасне наличността от алтернативни вещества.
(4)
Поради това приложение II към Регламент (ЕИО) № 2092/91 следва да бъде изменено съответно.
(5)
Мерките, предвидени в настоящия регламент, са в съответствие със становището на комитета по член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕИО) № 2092/91 се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 юли 2007 година.